NARIADENIE KOMISIE (ES) č. 586/2009
zo 6. júla 2009,
ktorým sa mení a dopĺňa nariadenie (ES) č. 1043/2005, pokiaľ ide o obdobie platnosti určitých osvedčení o náhrade
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (1), a najmä na jeho článok 8 ods. 3 prvý pododsek,
keďže:
(1)
Nariadením Komisie (ES) č. 1043/2005 z 30. júna 2005, ktorým sa vykonáva nariadenie Rady (ES) č. 3448/93 v súvislosti so systémom priznávajúcim vývozné náhrady na určité poľnohospodárske výrobky vyvážané vo forme tovarov, na ktoré sa nevzťahuje príloha I zmluvy, a kritériami stanovovania výšky týchto náhrad (2) sa stanovuje, že osvedčenia o náhrade, o ktoré bolo požiadané v súlade s článkom 33 písm. a) alebo s článkom 38a najneskôr do 7. novembra, sú platné do posledného dňa desiateho mesiaca nasledujúceho po mesiaci podania žiadosti o osvedčenie.
(2)
Desaťmesačné obdobie platnosti osvedčení, o ktoré bolo požiadané do 7. novembra, sa prijalo na uľahčenie fungovania systému náhrad v osobitnej situácii očakávaného pozastavenia vývozných náhrad v prípade cukru po reforme spoločnej organizácie trhu s cukrom. Ustanovenie, ktorým sa zavádza desaťmesačné obdobie platnosti, by sa preto malo uplatňovať len na rozpočtové obdobie 2009 a malo by sa vzťahovať na osvedčenia, o ktoré bolo požiadané najneskôr do 7. novembra 2008. Toto ustanovenie už nie je potrebné a preto by sa malo vypustiť.
(3)
Keďže nariadenie Komisie (ES) č. 585/2009 zo 6. júla 2009, ktorým sa stanovujú mimoriadne opatrenia týkajúce sa osvedčení o náhrade na udelenie vývozných náhrad v prípade určitých poľnohospodárskych výrobkov vyvážaných vo forme tovaru, na ktoré sa nevzťahuje príloha I k zmluve (3), sa uplatňuje len na osvedčenia o náhrade, o ktoré bolo požiadané v súlade s článkom 33 písm. a) alebo s článkom 38a nariadenia (ES) č. 1043/2005 od 8. júla do 7. novembra 2008, je vhodné spresniť, že zmeny a doplnenia tohto nariadenia nemajú vplyv na nariadenie (ES) č. 585/2009.
(4)
Nariadenie (ES) č. 1043/2005 by sa preto malo zodpovedajúcim spôsobom zmeniť a doplniť.
(5)
Opatrenia ustanovené týmto nariadením sú v súlade so stanoviskom Riadiaceho výboru pre horizontálne otázky, ktoré sa týkajú obchodu so spracovanými poľnohospodárskymi výrobkami neuvedenými v prílohe I k zmluve,
PRIJALA TOTO NARIADENIE:
Článok 1
Článok 39 ods. 2 nariadenia (ES) č. 1043/2005 sa mení a dopĺňa takto:
1.
Prvý pododsek sa nahrádza takto:
„S výhradou druhého pododseku sú osvedčenia o náhrade platné do posledného dňa piateho mesiaca, ktorý nasleduje po mesiaci podania žiadosti o osvedčenie, alebo do posledného dňa rozpočtového obdobia, podľa toho, ktoré je skôr.“;
2.
Druhý pododsek sa vypúšťa.
Článok 2
Obdobie platnosti stanovené v nariadení (ES) č. 585/2009 sa uplatňuje na osvedčenia o náhrade, o ktoré bolo požiadané v súlade s článkom 33 písm. a) alebo s článkom 38a nariadenia (ES) č. 1043/2005 od 8. júla do 7. novembra 2008.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. júla 2009